കൊവിഡ് പ്രതിരോധം വിലയിരുത്തി കോട്ടയം: ജില്ലയിലെ കൊവിഡ് പ്രതിരോധ പ്രവര്ത്തനങ്ങള് സ്പെഷ്യല് ഓഫീസര് പി.എം.അലി അസ്ഗര് പാഷയുടെ നേതൃത്വത്തില് വിലയിരുത്തി. പ്രതിരോധ നിയന്ത്രണങ്ങളില് ഇളവുകള് അനുവദിച്ച സാഹചര്യത്തില് രോഗവ്യാപനം തടയുന്നതിന് ജനങ്ങള് സ്വയം മുന്കരുതലുകള് സ്വീകരിക്കണമെന്ന് അദ്ദേഹം പറഞ്ഞു. ഓരോ വ്യക്തിയും രോഗവ്യാപന സാദ്ധ്യത മനസിലാക്കി മുന്കരുതലുകള് സ്വീകരിക്കണം. വിവാഹം, സംസ്കാരം തുടങ്ങിയ ചടങ്ങുകളില് അവശ്യ സാഹചര്യങ്ങളില് ഒഴികെ പങ്കെടുക്കുന്നത് ഒഴിവാക്കണം. കടയുടമകളും സ്ഥാപനമേധാവികളും രോഗപ്രതിരോധം സ്വന്തം ഉത്തരവാദിത്വമായി ഏറ്റെടുത്ത് കൊവിഡ് നിയന്ത്രണങ്ങള് നടപ്പാക്കണം. മറ്റു ജില്ലകളുമായി താരതമ്യം ചെയ്യുമ്ബോള് കോട്ടയത്ത് കൊവിഡ് ചികിത്സയ്ക്ക് മികച്ച സൗകര്യങ്ങളുണ്ടെന്നും ലഭ്യതയ്ക്കനുസരിച്ച് വാക്സിന് വിതരണം ഊര്ജ്ജിതമാക്കുമെന്നും സ്പെഷ്യല് ഓഫീസര് പറഞ്ഞു. കൊവിഡ് പ്രതിരോധം, ചികിത്സ, ബോധവത്കരണം എന്നിവയുമായി ബന്ധപ്പെട്ട ജില്ലയിലെ പ്രവര്ത്തനങ്ങള് ജില്ലാ കളക്ടര് ഡോ. പി.കെ ജയശ്രീ യോഗത്തില് വിശദമാക്കി. സബ് കളക്ടര് രാജീവ് കുമാര് ചൗധരി, എ.ഡി.എം ജിനു പുന്നൂസ്, ജില്ലാ മെഡിക്കല് ഓഫീസര് ഡോ. ജേക്കബ് വര്ഗീസ്, ആരോഗ്യ കേരളം ജില്ലാ പ്രോഗ്രാം മാനേജര് ഡോ. വ്യാസ് സുകുമാരന് തുടങ്ങിയവര് പങ്കെടുത്തു.